เก็บตกการเงิน
เงินฝากประจำอั่งเปาให้ดอกเบี้ยสูงสุด 2.90%
1 ก.พ. 2556

เงินฝากประจำอั่งเปาให้ดอกเบี้ยสูงสุด 2.90%
ธนาคารธนชาตออกเงินฝากรับเทศกาลตรุษจีน “เงินฝากประจำอั่งเปา 118 วัน และ 188 วัน” โดยเงินฝากประจำอั่งเปา 118 วัน ให้ดอกเบี้ยสูงสุดปีละ 2.80% ส่วนเงินฝากประจำอั่งเปา 188 วัน ให้ดอกเบี้ยสูงสุด 2.90% 
นายประพันธ์ อนุพงษ์องอาจ ผู้ช่วยกรรมการผู้จัดการ ธนาคารธนชาต เปิดเผยว่า ในปี 2556 นี้ ธนาคารมีนโยบายในการขยายการเติบโตของผลิตภัณฑ์เงินฝากอย่างต่อเนื่อง โดยเน้นการพัฒนาและออกผลิตภัณฑ์ใหม่ๆ ให้มีความหลากหลาย รวมทั้งนำเสนอผลิตภัณฑ์พิเศษ สำหรับช่วงเทศกาลสำคัญต่างๆ โดยในช่วงเทศกาลตรุษจีนปีนี้ ธนาคารได้ออก “เงินฝากประจำอั่งเปา 118 วัน และ 188 วัน” ให้เป็นทางเลือกแก่ผู้ฝากเงินที่ต้องการออมเงินระยะสั้น หรือระยะปานกลางและได้ผลตอบแทนที่คุ้มค่า และรวดเร็ว เพื่อสามารถนำผลตอบแทนที่ได้ไปต่อยอดทำธุรกรรมทางการเงินอื่นๆ ได้ต่อไป 
เงินฝากประจำอั่งเปา 118 วัน และ 188 วัน เป็นเงินฝากที่ยิ่งฝากมากยิ่งได้รับดอกเบี้ยสูงขึ้น ซึ่งเปรียบเหมือนได้รับเงินอั่งเปาที่เพิ่มมากขึ้นด้วย ฝากเริ่มต้นเพียง 5 หมื่นบาท โดยเงินฝากประจำอั่งเปา 118 วัน ฝากตั้งแต่ 5 หมื่นบาท แต่ไม่ถึง 1 ล้านบาท อัตราดอกเบี้ย 2.77% ฝากตั้งแต่ 1 ล้านบาทขึ้นไป อัตราดอกเบี้ย 2.80% ส่วนเงินฝากประจำอั่งเปา 188 วัน ฝากตั้งแต่ 5 หมื่นบาท แต่ไม่ถึง 1 ล้านบาท อัตราดอกเบี้ย 2.80% ฝากตั้งแต่ 1 ล้านบาทขึ้นไป อัตราดอกเบี้ย 2.90%